钦定古今图书集成/明伦汇编/官常典/第291卷 > 孙静
## 钦定古今图书集成/明伦汇编/官常典/第291卷 > 孙静

按《三国吴志》本传：“静字幼台，坚季弟也。坚始举事，静
纠合乡曲及宗室五六百人以为保障，众咸附焉。策
破刘繇，定诸县，进攻会稽，遣人请静，静将家属与策
会于钱塘。是时太守王朗拒策于固陵，策数度水战，
不能克。静说策曰：‘朗负阻城守，难可卒拔。查渎南去
此数十里，而道之要径也，宜从彼据其内，所谓攻其
无备，出其不意者也。吾当自帅众为军前队，破之必
矣’。”策曰：“善。”乃诈令军中曰：“顷连雨水浊，兵饮之多腹
痛。”令促具罂缶数百口澄水，至昏暮，四维然火诳。朗
便分军夜投查渎道，袭高迁屯。朗大惊，遣故丹杨太
守周昕等帅兵前战。策破昕等，斩之，遂定会稽。表拜
静为奋武校尉，欲授之重任。静恋坟墓宗族，不乐出
仕，求留镇守，策从之。权统事，就迁昭义中郎将，终于
家。有五子：暠、瑜、皎、奂、谦。暠三子：绰、超、恭。超为偏将军，
恭生峻，绰生𬘭。